Wouter sê motivering dryf hom aanWouter Nel Hoewel Wouter se ouers albei in die regswêreld is, beplan Wouter ŉ loopbaan in ingenieurswese. Wouter se pa, Wynand, is ŉ landdros en sy ma, Karien, ŉ prokureur. Wouter gaan die vakansie by familie in die Kaap kuier en daarna chemiese ingenieurswese studeer. Hy sê die Universiteit van Pretoria se ingenieursfakulteit het behoorlik sy hart gesteel. Dit is sy droom om eendag ŉ doktorsgraad in chemiese ingenieurswese te verwerf. Met sy ingenieurswesegraad wil hy probeer om werklik ŉ verskil in Suid-Afrika te maak. Wouter is verskriklik lief vir stories. Hy geniet ŉ goeie boek en kyk graag TV-reekse. Hy is ook lief vir musiek en stel veral belang in wetenskap. Hy sê hy probeer elke dag iets nuuts leer. Sy akademie het ongelukkig geen tyd vir sport toegelaat nie. Hy erken ook dat hy perfeksionistiese neigings het wat hom gewoonlik sleg beïnvloed. Hy sê sy tannie is sy grootste motiveerder. Sy het hom laat glo dat hy goed kan doen. Hy sê hy het homself “grootgemaak” om goed onder stres en swaar werkslading te kan presteer. Hy moes leer om terugslae te verwerk. “Terugslae kan vir my skokkend wees, maar ek beland gewoonlik gou weer terug op my voete.” Wouter se ma is sy rolmodel. “Sy is die sterkste persoon wat ek ken.” Hy sê haar sterk wil ten spyte van al die swaarkry wat sy oorleef het, inspireer hom. Sy lewensleuse is daarom ook: Hou aan vorentoe beweeg, want die tyd staan nie stil nie. Die verlede is verby en daar is niks wat jy daaraan kan doen nie.